શાળા સમયની કેટલીક પ્રાર્થનાઓ મનમાં ઘર જમાવીને કાયમ બેઠી હોય છે, અને વર્ષો પછી જ્યારે તેમને ફરી સાંભળવાનો અવસર મળે ત્યારે એ જૂના દિવસો અચૂક યાદ આવી જ જાય. અમારી શાળામાં રોજ સવારે વિદ્યાર્થિઓનું આગમન થતું હોય એ સમયે દેશભક્તિના ગીતો વગાડાતાં, અને આવી સુંદર પ્રાર્થનાઓ પણ વાગતી. એ સમયની યાદોમાંથી જ એક પ્રાર્થના આજે આપ સૌ સાથે વહેંચી છે. “મંદિર તારું વિશ્વરૂપાળું …” એ હોય કે “નમીએ તુજને વારંવાર …” હોય, “ૐ તત્સત શ્રી નારાયણ” હોય કે “નૈયા ઝૂંકાવી મેં તો…” બધી પ્રાર્થનાઓ સહજ હ્રદયમાં વસી જતી. વળી પ્રભુ પાસે કોઈ ઈચ્છા વગર થતી આવી સુંદર પ્રાર્થનાઓ આખાય દિવસને ઉત્સાહ અને શ્રદ્ધાથી ભરી દેતી.